钦定古今图书集成/理学汇编/文学典/第186卷
## 钦定古今图书集成/理学汇编/文学典/第186卷

| 钦定古今图书集成 理学汇编 第一百八十六卷 |

| |

钦定古今图书集成理学汇编文学典

第一百八十六卷目录

骚赋部纪事二

文学典第一百八十六卷

《隋书潘徽传》：“徽为陈客馆令，及陈灭，为州博士。秦孝
王俊闻其名，召为学士。尝从俊朝京师，在涂令徽于
马上为赋，行一驿而成，名曰《述思赋》，俊览而善之。”
《李德林传》：“德林谢病还乡，闭门守道。乾明初，杨遵彦
追德林入议曹。皇建初，下诏搜扬人物，复追赴晋阳，
撰《春思赋》一篇，代称典丽。”

《滕穆王瓒传》：“瓒子温，字明籀，坐兄纶徙零陵。温好学，
解属文，既而作《零陵赋》以自寄，其辞哀思。帝见而怒
之，转徙南海。”

《郎茂传》：“茂为晋阳宫留守，其年，恒山赞治王文同与
茂有隙，奏茂朋党，附下罔上，诏遣纳言苏威、御史大
夫裴蕴杂治之。茂素与二人不平，因深文巧诋，成其
罪状。帝大怒，及其弟司隶别驾楚之皆除名为民，徙
且末郡。茂怡然受命，不以为忧。在途作《登垄赋》以自
慰，词义可观。复附表自陈，帝颇悟，十年，追还京兆。”
《杜正元传》：“正元，开皇末举秀才。尚书试方略，正元应
对如响，下笔成章。仆射杨素负才傲物，正元抗辞酬
对，无所屈挠，素甚不悦。久之，会林邑献白鹦鹉，素促
召正元，使者相望。及至，即令作赋。正元仓卒之际，援
笔立成。素见文不加点，始异之，因令更拟诸杂文，笔
十馀条，又皆立成，而辞理华赡。素乃叹”曰：“此真秀才。
吾不及也。”

《卢思道传》：“思道迁武阳太守，非其好也，为《孤鸿赋》以
寄其情。开皇初，以母老表请解职，优诏许之。思道自
恃才地，多所陵轹，由是官涂沦滞。既而又著《劳生论》，
指切当时。”

《辛德源传》：“高祖受禅，不得调者久之，隐于林虑山，郁
郁不得志，著《幽居赋》以自寄。文多不载。”

《柳传》䛒转晋王谘议参军。王好文雅，招引才学之
士诸葛颖、虞世南、王胄、朱玚等百馀人，以充学士，而
䛒为之冠。王以师友处之，每有文什，必令其润色，然
后示人。尝朝京师还，作《归藩赋》，命䛒为序，词甚典丽。
《虞世基传》：陈主尝于莫府山校猎，令世基作《讲武赋》，
于坐奏之。

《唐书袁朗传》：袁朗，其先雍州长安人。父枢，仕陈为尚
书左仆射。朗在陈为秘书郎，江总尤器之。后主闻其
才，诏为《月赋》一篇，洒然无留思。后主曰：“谢庄不得独
美于前矣。”

《徐贤妃传》：太宗贤妃徐惠，湖州长城人。生五月能言，
四岁通《论语》诗，八岁自晓属文。父孝德尝试使拟《离
骚》，为小山篇曰：“仰幽岩而流盼，抚桂枝以凝想。将千
龄兮此遇，荃何为兮独往。”孝德大惊，知不可掩，于是
所论著遂盛传。太宗闻之，召为才人。手未尝废卷，而
辞致赡蔚，又无淹思，帝益礼顾。

《长孙无忌传》：“帝思所与共艰难，赖无忌以免，作《威凤
赋》以赐，且况其功。”

《李百药传》：百药授太子右庶子，太子数戏媟无度，乃
作《赞道赋》以讽。它日帝曰：“朕见卿赋述古储贰事，劝
励甚详。向任卿，固所望耳。”赐彩三百段。

《谢偃传》：“偃为弘文馆直学士，迁魏王府功曹。尝为《尘
影赋》二篇，帝美其文，召见，欲偃作赋，先为序一篇，颇
言天下乂安，功德茂盛意，授偃使赋。偃缘帝指，名篇
曰述圣，帝悦，赐帛数十。”

初，帝即位，直中书省。张蕴古上《大宝箴》讽，帝以民畏
而未怀，其辞挺切，擢大理丞。偃又献《惟皇诚德赋》，其
序大略言：“治忘乱，安忘危，逸忘劳，得忘失，四者人主
莫不然。桀以瑶台为丽，而不悟南巢之祸；殷辛以象
箸为华，而不知牧野之败。是以圣人处宫室则思前
王所以亡，朝万国则思己所以尊，巡府库则思今所”
以得，视功臣则思其辅佐之始，见名将则思用力之
初，如此则人无易心，天下何患乎不化哉！旦行之尧
舜，暮失之桀纣，岂异人哉！其赋盖规帝成功，而自处
至难云。又撰《玉牒真纪》，以劝封禅。时李百药工诗，而
偃善赋，时人称“李诗谢赋。”

《崔仁师传》：“仁师为中书舍人，检校刑部侍郎。幸翠微
宫，上《清暑赋》以讽。帝称善，赐帛五十段。”

《杨玚传》：杨琮为上津令，会天下乱，去官，与秦王同里
居。武德初，为王府参军，兼库直。隐太子事平，诏亲王
宰相一人入宴，而琮独预。太宗赐《怀昔赋》，申以恩意。

伏腊足矣。”

《刘子元传》：子元为获嘉主簿，时吏横酷淫及善人，公
卿被诛死者踵相及。子元博士无良而甘于祸，作《思
慎赋》以刺时。苏味道、李峤见而叹曰：“陆机豪士之流
乎！周身之道尽矣。”

《许景先传》：景先，常州宜兴人。曾祖绪，武德时以佐命
功，历左散骑常侍，封真定公，遂家洛阳。景先由进士
第，释褐夏阳尉。神龙初，东都造服慈阁，景先献赋。李
迥秀见其文，畏叹曰：“是宜付太史。”

《徐彦伯传》：“彦伯为卫州刺史，政善状，玺书嘉劳，移蒲
州以近畿会郊祭，上南郊赋一篇，辞致典缛，擢修文
馆学士。”

《崔湜传》：“景云中，太平公主引为同中书门下三品，进
拜中书令。时挹以户部尚书得谢，而性贪，数为人请
托以干湜，湜多不从，由是父子相失。元宗在东宫，数
至其第，申款密，湜阴附主，时人危之，为‘寒毛门下客，
献《海鸥赋》以讽，湜称善而不自悛’。”

《崔液传》：“液字润甫，尤工五言诗。兄湜叹，因字呼曰：‘海
子，我家龟龙也。官至殿中侍御史，坐湜当流亡，命郢
州作《幽征赋》以见意。词甚典丽’。”

《元宗皇后王氏传》：后以爱弛，不自安，承间泣曰：“陛下
独不念阿忠脱紫半臂易斗面，为生日汤饼邪？”帝悯
然动容。阿忠，后呼其父仁皎云。繇是久乃废。当时王
𬤇作《翠羽帐赋》讽帝，未几卒。

《韦承庆传》：“承庆为太子司议郎，尝谓人所以扰浊浮
躁，本之于心，乃著《灵台赋》讥揣当世，亦自广其志。”
《萧颖士传》：“颖士为集贤校理，宰相李林甫欲见之，颖
士方父丧不诣。林甫尝至故人舍邀颖士，颖士前往
哭门内以待，林甫不得已，前吊乃去。怒其不下己，调
广陵参军事。颖士急中不能堪，作《伐樱桃树赋》曰：‘擢
无庸之琐质，蒙本枝以自庇。虽先寝而或荐，非和羹
之正味’。”以讥林甫云。

《吕向传》：“向开元十年召入翰林，兼集贤院校理，侍太
子，友诸王，为文章。时帝岁遣使采择天下姝好，内之
后宫，号花鸟使。向因奏《美人赋》以讽，帝善之，擢左拾
遗。”

《颜杲卿传》：“杲卿弟春卿，调犀浦主簿。长史陆象先异
之，转蜀尉。苏颋代为长史，被谮系狱，为《㯶榈赋》自托，
颋遽出之。”

《孙逖传》：“逖年十五，见雍州刺史崔日用，令赋土火炉，
援笔成篇，理趣不凡，日用骇叹，遂与定交。”

《张九龄传》：九龄恐为李林甫所危，因帝赐白羽扇，乃
献赋自况，其末曰：“苟效用之得所，虽杀身而何忌。”又
曰：“纵秋气之移夺，终感恩于箧中。”帝虽优答，然卒以
尚书右丞相罢政事。

《元德秀传》：“德秀善文辞，作《蹇士赋》以自况。”

《李华传》：华作《含元殿赋》成，以示萧颖士，颖士曰：“《景福》
之上，《灵光》之下。”华文辞绵丽，少宏杰气，颖士健爽自
肆，时谓不及颖士，而华自疑过之，因作《吊古战场文》，
极思研榷，已成，污为故书，杂置梵书之庋。它日与颖
士读之称工，华问今谁可及？颖士曰：“君加精思，便能
至矣。”华愕然而服。

《高郢传》：“郢字公楚，其先自渤海徙卫州，遂为卫州人。
九岁通《春秋》，工属文，著《语默赋》，诸儒称之。”

《徐浩传》：“浩字季海，越州人。擢明经，有文辞。张说称其
才。繇鲁山主簿荐为集贤校理。见《喜雨五色鸽赋》，咨
嗟曰：‘后来之英也’。”

《杜甫传》：“甫字子美，少贫不自振，客吴越齐赵间。李邕
奇其材，先往见之。举进士不中第，困长安。天宝十三
载，元宗朝献太清宫，飨庙及郊，甫奏赋三篇。帝奇之，
使待制集贤院，命宰相试文章。擢河西尉，不拜，改右
卫率府胄曹参军，数上赋颂。”

《舒元舆传》：“元舆为《牡丹赋》一篇，时称其工。死后，帝观
牡丹，凭殿阑诵赋，为泣下。”

《李程传》：“李程字表臣，襄邑恭王神符五世孙也。擢进
士宏词，赋日五色，造语警拔，士流推之。”

《杨敬之传》：“敬之尝为《华山赋》示韩愈，愈称之。士林一
时传布，李德裕尤咨赏。”

《刘禹锡传》：“禹锡久落魄，郁郁不自聊，其吐辞多讽托
幽远，作《问大钧》《謪九年》等赋数篇。”

《吴武陵传》：“武陵为太学博士。太和初，礼部侍郎崔郾
试进士，东都公卿咸祖道长乐，武陵最后至，谓郾曰：
‘君方为天子求奇材，敢献所益’。因出袖中书搢笏郾
郾读之，乃杜牧所赋阿房宫。辞既警拔，而武陵音吐
鸿畅，坐客大惊。武陵请曰：‘牧方试有司，请以第一人
处之’。郾谢已得其人。至第五，郾未对，武陵勃然曰：‘不
尔，宜以赋见还’。”郾曰：“如教牧。果异等。”

《陆扆传》：扆从僖宗幸山南，擢进士第，累进翰林学士、
中书舍人。扆工属辞，敏速若注射然，一时书命同僚
自以为不及，昭宗优遇之。帝尝作赋，诏学士皆和，独扆最先就。帝览之叹曰：“贞元时，陆贽、吴通元兄弟善
内廷文书，后无继者，今朕得之。”

《大唐新语》：太宗谓监修国史房元龄曰：“比见前《后汉
史》载扬雄《甘泉羽猎》、司马相如《子虚上林》、班固《两都
赋》，此既文体浮华，无益劝戒，何暇书之史策？今有上
书论事，词理可裨于政理者，朕或从或不从，皆须备
载。”

《朝野佥载》：苏颋年五岁，裴谈过其父，颋方在，乃试诵
庾信《枯树赋》，将及终篇，避“谈”字，因易其韵曰：“昔年移
树，依依汉阴；今看摇落，凄凄江浔。树犹如此，人何以
任？”谈骇叹久之，知其他日必主文章也。

《龙城录》：尹知章字文叔，绛州翼城人。少时性懵，梦一
赤衣人持巨凿破其腹，若内草茹于心中，痛甚惊寤。
自后聪敏为流辈所尊。开元中，张说偕诣朝，上召见
延英，上问“曹植《幽思赋》何为远取景物为句，意旨安
在？”知章对以：“植所谓赋作，不徒然，若倚高台之曲嵎，
望且重也；处幽僻之闲深，位至卑也；望翔云之悠悠，
嗟朝霁而夕阴。”以为物无止定之意，而上多改易也。
“顾秋华之零落”，岁将暮也；感岁暮而伤心，年将易也。
“观跃鱼于南沼，使智者居于明”，非得志也；“聆鸣鹤于
北林”，怨且和也；“搦素笔而慷慨”，守文而感也。“扬《大雅》
之哀吟”，悯其时也。“仰清风以叹息”，思濯烦也。“寄予思
于悲弦”，志在古也；信有心而在远，措“者大也；重登高
以临川，及上下也。何余心之烦错，宁翰墨之能传？意
不尽也，此《幽思》所以赋也。”上敬异之，擢礼部侍郎、集
贤院正字。

《酉阳杂俎》：“李白前后三拟，词选不如意悉焚之，唯《留
恨别赋》。”

范传正中丞，举进士，省试《风过竹赋》甚丽，为词人所
讽。

《唐国史补》：“江左之乱，江阴尉邹待征妻薄氏为盗所
掠，密以其夫官告托于村媪，而后死之。李华为《哀节
妇赋》，行于当代。”

《幽闲鼓吹》：乔彝，京兆府解试时，有二试官。彝日午叩
门，试官令引入，则已醺醉。视题曰《幽兰赋》，不肯作，曰：
“两个汉相对作此题，速改之为《渥洼马赋》曰‘校些子
奋笔，斯须而就’。”警句云：“四蹄曳练，翻瀚海之惊澜；一
喷生风，下胡山之乱叶。”便欲首送。京尹曰：“乔彝峥嵘
甚，宜以解副荐之。”

《云仙杂记》：“钱芸士好读《离骚》，手不暇揭，忘去肉味，半
月如斋。”

《杜阳杂编》：德宗每临朝，多令征四方丘园才能学术
直言极谏之士。由是提笔贡艺者满于阙下。上亲自
考试，用绝请托之门。是时文学相高，公道大振，得路
者咸以推贤进善为意。上试制科于宣政殿，或有词
理乖谬者，即浓笔抹之至尾。如辄称旨者，必翘足朗
吟。翌日，则遍示宰臣学士曰：“此皆朕门生也。”是以公
卿大臣已下，无不服上藻鉴。宏词独孤受所司试放
《驯象赋》，及进其本，上自览考之，称叹者久，因吟其句
曰：“化之式孚，则必受乎来献；物或违性，斯用感于至
仁。”上以受为知去就，故特书第三等。先是，代宗朝，文
单国累进驯象三十有二，上即位，悉令放于荆山之
南，而受不辱其受，献不伤放弃，故赏其知去就焉。
因话录晋公贞元中作《铸剑戟为农器赋》，其首云：“皇
帝之嗣位三十载，寰海镜清，方隅砥平。驱域中尽归
力穑，示天下不复用兵。宪宗平荡宿寇，数致太平。”正
当元和十三年，而晋公以文儒作相，竟立殊勋，为章
武佐命。观其辞赋气概，岂得无异日之事乎？

进士李为作《泪赋》及轻薄、暗小四赋。李贺作乐府，多
属意花草、蜂蝶之间，二子竟不远大。文字之作，可以
定相命之优劣矣。

《零陵总记》：“张登长于小赋，气宏而密，间不容发，有织
成隐起，往往戚金之状。”

《北梦琐言》：李程以《日五色赋》擢第，为河南尹。日试举
人，有浩虚舟卷中行《日五色赋》，程大惊，虑掩其美，伸
览之次，伏其才丽，至末韵“侵晚水以芒动，俯寒山而
秀发。程大咍曰：‘李程赋且在瑞日，何为到夜秀发’。”由
是浩赋不能凌迈。

《摭言》：白乐天一举及第诗曰：“慈恩塔下题名处，十七
人中最少年。”时年二十七，省试，性习相近远，赋《玉川
记》《方流诗》。携谒李逢吉，初不以为意，及览赋头曰：“噫
下自人，上达由君，成德以慎立，性由习分。”逢吉大奇
之。

贞元中，白乐天应宏词试，《汉高祖斩白蛇赋》考落。盖
赋有“知我者斩白帝，不知我者谓我斩白蛇”也。登科
之人，赋并无闻，白公之赋，传于天下。

《玉泉子》：杜黄裳知贡举，闻尹枢时名籍籍，乃微服访
之，问场中名士，枢唯唯。黄裳乃具告曰：“某即今年主
司也，受命久矣，唯得一人，其他相烦指列。”枢耸然谢
曰：“既辱下问，敢有所隐。”即言子弟崔元略孤寒有材
藻，令狐楚数人，黄裳大喜。其年枢状头及第，试《珠还合浦赋》成，或假寐，梦人告曰：“何不序珠来去之意？”既
寤，乃改数句。及谢恩，黄裳谓之曰：“序珠来去之意，如
有神助。”

《云仙杂记》：高郢夜课于丰亭，忽见一鳖在案上，视之
石也。郢异其事，取千题散置楮中祷祝，令石鳖衔之，
以卜来事。既而石鳖举头，乃是《沙洲独鸟赋》，题出果
然，其年首选。

扬州苏隐夜卧，闻被下有数人齐念《阿房宫赋》，声紧
而小，急开被视之，无他物，惟得虱十馀，其大如豆，杀
之即止。

《杜阳杂编》：“文宗皇帝读高郢《无声乐赋》，白居易求《元
珠赋》，谓之《元祖》。”

文宗于内殿前看牡丹，翘足凭栏，忽吟舒元舆《牡丹
赋》云：“俯者如愁，仰者如语，合者如咽。”吟罢，方省元舆
词，不觉叹息良久，泣下沾臆。

《北梦琐言》：“温庭云字飞卿，或云作筠字。旧名岐，与李
商隐齐名，时号曰温李。才思艳丽，工于小赋。每入试，
押官韵作赋，凡八叉手而八韵成。多为邻铺假手，号
曰‘救数人也，而士行有缺，缙绅薄之’。”

唐右补阙张曙有《击瓯赋》，其警句云：“董双成青琐鸾
飞，啄开珠网；穆天子红缰马解，踏破琼田。”又有《鄠郊
赋》，叙长安乱离，亦哀江南，悲甘陵之比。区区之荀鹤，
不足拟伦。

前进士沈尧有《洞庭乐赋》，韦八坐岫谓朝贤曰：“此赋
乃一片宫商也。”后辟为闽从事。

弘农杨敬之撰《华山赋》，朱崖李太尉每置座右，行坐
讽之。其略云：“见若咫尺，田千亩矣。见若环堵，城千雉
矣。见若杯水，池百里矣。见若蚁蛭，台九层矣。醯鸡往
来，周东西矣。蠛蠓纷纭，强秦亡矣。蜂巢联联，构阿房
矣。俄而复然，立建章矣。小星奕奕，焚咸阳矣。累累茧
栗，祖龙藏矣。其下千载，更改兴坏，悲愁辛苦，循其上
矣。”云云。

皮日休曾谒归融尚书不见，因撰《夹蛇龟赋》，讥其“不
出头也。”而归氏子亦撰《皮靸鞋赋》，递相谤诮。

《本事诗》，范阳卢献卿，大中中举进士，词藻为同流所
推，作《愍征赋》数千言，时人以为庾子山《哀江南》之亚。
今谏议大夫司空图为注之。

《摭言》：何涓为《潇湘赋》，天下传之。同时潘纬以古镜诗
著名。或曰：“潘纬十年吟古镜，何涓一日赋《潇湘》。”
蒋凝应宏词为赋，止及四韵，顷刻播传。或曰：“白头花
钿满面，不若徐妃半妆。”

《珍珠船》谢廷浩以词赋著名，号“锦绣堆。”

蜀刘琰侍婢，教诵《鲁灵光殿赋》。

《东坡志林》：“徐寅，唐末号能赋，谒朱全忠，误犯其讳，全
忠色变，寅狼狈走出。未及门，全忠呼知客将，责以不
先告语，斩于界石南。寅欲遁去，恐不得脱，乃作《过太
原赋》以献。其略曰：‘千金汉将，感精魄以神交；一眼胡
奴，望英风而胆落’。全忠大喜，遗绢五百疋。全忠自言
梦见淮阴使，受兵法。‘一眼胡奴’”，指李克用也。寅虽免
一时之祸，殊不忧一眼胡奴，见此赋也可笑。

《五代史桑维翰传》：维翰初举进士，主司恶其姓，以为
“桑”、“丧”同音，人有劝其不必举进士，可以从他求仕者。
维翰慨然，乃著《日出扶桑赋》以见志。

《王延传》：“延字世美，郑州长丰人也。少好学，尝以赋谒
梁相李琪，琪为之称誉，荐为即墨县令。”

《扈载传》：“载字仲熙，北燕人也。少好学，善属文。广顺初，
举进士高第，拜校书郎，直史馆，再迁监察御史。其为
文章以辞多自喜，常次历代有国废兴治乱之迹，为
《运源赋》甚详。又因游相国寺，见庭竹可爱，作《碧鲜赋》
题其壁。世宗闻之，遣小黄门就壁录之，览而称善，因
拜水部员外郎、知制诰，迁翰林学士，赐绯。”

《十国春秋·吴杨夔传》：夔为宣州田𫖳上客，知𫖳不足
抗太祖，著《溺赋》数百言以戒之。𫖳不用，竟至于败。
《南唐江文蔚传》：文蔚雅善作赋，《天窗赋》云：“一窍初启，
如凿开混沌之时；两瓦鴥飞，类化作鸳鸯之后。”《土牛
赋》云：“饮渚俄临，讶监军之捧塞；度关倘许，疑函谷之
丸封。”皆称一时佳句。

《丘旭传》：旭弱冠始读书，习为辞章。后主时，试《德厚载
物赋》，擢第一人。国亡归宋。吕蒙正判铨，久习旭名，问
曰：“若非能为赋者乎？旭曰：‘江南献赋，适为第一’。蒙正
曰，闻名旧矣，谓为古人，乃并世耶？旭赋得故唐程度
体，时人取以为法。”

《南汉王宏传》：“宏少颖异，能工诗赋。乾亨时，由进士官
翰林学士承旨，珥笔左右，甚被亲信。会白虹化为白
龙，见三清殿，宏为《白虹化白龙赋》上之。文采钜丽，辞
旨畅洽。高祖悦改元白龙，深加欣赏。又撰《昭阳殿赋》，
亦见称于时。”

《王诩传》：昭阳殿成，诩著《昭阳殿赋》上之。是时献赋者
数十百人，称诩为第一。每赐予稍缓，诩必扬言曰：“吾
赋字字作金声，何受赐之晚也。”其自负如此。

《梁嵩传》：“嵩见时多虐政，乞归养母，因献《倚门望子赋以见志。高祖怜之，听其去，锡赉皆却不受，请蠲本州
一岁丁赋。从之。”

闽《黄滔传》：滔善律赋，《明皇回驾经马嵬》，赋云：“日惨风
悲，到玉颜之死处；花愁雾泣，认朱脸之啼痕。”褒云万
叠，断肠新出于啼猿；秦树千层，比翼不如于飞鸟。风
调不在徐寅之下。

《徐寅传》：寅登唐乾宁进士第，试《止戈为武赋》，一烛裁
尽已就，有“破山加点，拟戍无人”之句，礼部侍郎李择
览而奇之，寅赋脍炙人口，渤海高元固来言，本国得
《斩蛇赋》《御水沟赋》及《人生几何赋》，家家皆以金书列
为屏障，其珍重如此。

《湘山野录》：严仆射续以位高寡学，为时所鄙。江文蔚
尝作《蟹赋》讥续，略曰：“‘外视多足，中无寸肠，又有口里
雌黄，每失途于相沫，胸中戈甲，尝聚众以横行’之句。”
续深赧之。

《辽史耶律良传》：“良修起居注，会猎秋山，良进《秋游赋》，
上嘉之。清宁中，上幸鸭子河，作《捕鱼赋》。由是宠遇稍
隆。”

《刘六符传》：三嘏、四端。六符皆第进士。嘏端俱尚主，为
驸马都尉。三嘏献《圣宗一矢毙双鹿赋》，上嘉其赡丽。
《耶律资忠传》：资忠兄国留善属文，圣宗重之。时妻弟
之妻阿古与奴通，将奔女直国，国留追及奴，杀之，阿
古自经。阿古母有宠于太后，事闻，太后怒，将杀之。帝
度不能救，遣人诀别，问以后事，国留谢曰：“陛下悯臣
无辜，恩漏九泉，死且不朽。”既死，人多冤之。在狱著《兔
赋》《寤寐歌》，为世所称。

《耶律庶成传》：“庶成字喜隐，小字陈六，季父房之后。父
吴九，检校太师。庶成幼好学，书过目不忘，善辽、汉文
字，于诗尤工。重熙初，补牌印郎君，累迁枢密直学士。
与萧韩家奴各进《四时逸乐赋》，帝嗟赏。”

《萧韩家奴传》：“韩家奴为彰愍宫使，帝与语，才之，命为
诗友。诏作《四时逸乐赋》，帝称善。”

《萧挞凛传》：挞凛封兰陵郡王。十五年，敌烈部人杀详
稳而叛，遁于西北荒，挞凛将轻骑逐之，因讨阻卜之
未服者，谓蕃岁贡方物充于国，自后往来若一家焉。
上赐诗嘉奖，仍命林牙耶律昭作赋，以述其功。
《老学庵笔记》：“辽相李俨作《黄菊赋》，献其主耶律弘基。
弘基作诗题其后以赐之云：‘昨日得卿《黄菊赋》，碎剪
金英填作句。袖中犹觉有馀香，冷落西风吹不去’。”
《宋史张去华传》：“周世宗平淮南，去华时年十八，慨然
叹曰：‘兵战未息，民事不修，非驭国持久之术’。”因著《南
征赋》《治民论》献于行在。召试，授御史台主簿。

《北汉世家》：“卫融字明远，青州博兴人。刘崇平章事，太
祖授融太府卿，赐第京城。乾德初郊祀，融献《郊禋大
礼赋》。”

《梁周翰传》：“周翰字元褒，为秘书郎，知制诰。乾德中，献
拟制二十篇，擢为右拾遗。会修大内，上《五凤楼赋》，人
多传诵之。”

《夏侯嘉正传》：嘉正字会之，江陵人。少有俊才。太平兴
国中举进士，历官至著作佐郎。使于巴陵，为《洞庭赋》。
徐铉见之曰：“是元虚之流也。”人多传写。端拱初，太宗
知其名，召试词赋，擢为右正言直史馆，兼直秘阁，赐
绯鱼。

《刘载传》：“载字德舆，涿州范阳人。作《吊战国赋》万馀言，
行于世。”

《杨亿传》：“亿年十一，授秘书省正字，俄丁外艰。淳化中，
诣阙献文，改太常寺奉礼郎，仍令读书秘阁。献二京
赋，命试翰林，赐进士第。”

《朱台符传》：“台符善词赋，时太宗廷试贡士，多擢敏速
者，台符与同辈课试，以尺晷成一赋。”

《郭稹传》：“稹字仲微，历权知开封府。稹性和易，文思敏
赡，尤刻意于赋，好用经语，对颇近于谐。”

和传㠓字显仁，直集贤院。三年春，献《观灯赋》，诏付
史馆。

《鞠常传》：“常字可久，高密人，为著作佐郎。常应举时，著
《四时成岁赋》万馀言。又为《春兰赋》，颇存兴托。”

《吴淑传》：“淑历太府寺丞，著作佐郎。始置秘阁，以本官
充校理。尝献九弦琴、五弦阮颂，太宗赏其学问优博，
又作《事类赋》百篇以献，诏令注释，淑分注成三十卷
上之。”

《钱熙传》：“熙字大雅，泉州南安人。父居让，陈洪进署清
溪令。熙幼颖悟，及长，博贯群籍，善属文。洪进嘉其才，
以弟之子妻之。将署熙府职，辞不就，著《楚雁赋》以见
志。寻复辟为巡官，专掌笺奏。洪进归朝，熙不叙旧职，
举进士。雍熙初，携文谒宰相李昉，昉深加赏重，为延
誉于朝，令子宗谔与之游。明年登甲科，补度州观察”
推官。代还，寇准掌吏部选，上封荐钱若水、陈充、王扶、
洎熙皆有文，得试中书，迁殿中丞，赐绯鱼。著《四夷来
王赋》以献，凡万馀言。太宗嘉之，即以本官直史馆。
《路振传》：振，字子发，永州祁阳人。淳化中，举进士。太宗
以词场之弊多事轻浅，不能该贯古道，因试《卮言》《日出赋》。观其学术。时就试者凡数百人，咸愕眙忘其所
出，虽当时驰声场屋者，亦有难色。振寒素游京师，人
罕知者，所作赋尤为典赡，太宗甚嘉之，擢寘甲科。
《王钦若传》：太宗伐太原时，钦若才十八，作《平晋赋》献
行在。

《魏震传》：“震掌行在左藏库，改供奉官。雍熙初，温州进
瑞木成文，震作诗赋以献，拜崇仪副使，赐白金二千
两。”

《刘蒙叟传》：“蒙叟直史馆，车驾北巡，令知中宫名。表献
《宋都赋》，述国家受命建号之地，宜建都立宗庙。时虽
未遑，后卒从之。”

《赵邻几传》：“邻几字亚之，郓州须城人，家世为农。邻几
少好学，能属文，尝作《禹别九州赋》，凡万馀言，人多传
诵。”

《王禹偁传》：咸平初，预修《太祖实录》，直书其事。时宰相
张齐贤、李沆不协意，禹偁议论，轻重其间。出知黄州，
尝作《三黜赋》以见志。其卒章云：“屈于身而不屈于道
兮，虽百謪而何亏。”

《李昭遘传》：“昭遘字逢吉，宗谔从子也，以荫为将作监
主簿。幼时，杨亿尝过其家，出拜亿，命为赋，既成，亿曰：
‘桂林之下无杂木’。非虚言也。”

《王曾传》：王曾，字孝先，青州益都人。少孤，鞠于仲父宗
元，从学于里人张震，善为文辞。咸平中，由乡贡试礼
部，廷对皆第一。杨亿见其赋，叹曰：“王佐器也。”

《杨大雅传》：“太雅字子正，唐靖恭诸杨虞卿之后。虞卿
孙承休，唐天祐初以尚书刑部员外郎为吴越国册
礼副使。杨行密据江淮，道阻不克归，遂家钱塘。大雅，
承休四世孙也。钱俶归朝，挈其族寓宋州。大雅素好
学，日诵数万言，虽饮食不释卷。进士及第，历新息、鄢
陵县主簿，改光禄寺丞，知新昌县，徙知浔州，监在京”
商税，再迁秘书丞。咸平中，交趾献犀，因奏赋召试，迁
太常博士。

《尹源传》：“源字子渐，召试学士院，源素不喜赋，请以论
《易》赋。主试者方以赋进，不悦其言，第其文下，除知怀
州，卒。”

《许将传》：许将字冲元，福州闽人。举进士第一，欧阳修
读其赋，谓曰：“君辞气似沂公，未可量也。”

《李绚传》：“绚权判吏部流内铨，仁宗春秋高，未有继嗣。
绚因祀高禖，还献赋，大指言宜远嬖宠，近贤良，则神
降之福，子孙繁衍。帝嘉纳之。”

《隐逸传》：何群上言：“言三代取士，皆举于乡里，而先行
义。后世专以文辞就文辞害道者，莫甚于赋，请罢去。”
石介赞美其说。会谏官御史亦言以赋取士，无益治
道，下两制议，皆以为进士科始隋历唐数百年，将相
多出此，不为不得人，且祖宗行之已久，不可废也。群
闻其说不行，乃恸哭，取平生所为赋八百馀篇焚之。
讲官视群赋既多且工，以为不情。绌出太学，群径归，
遂不复举进士。嘉祐中，龙图阁直学士何剡表其行
义，赐号“安逸处士。”

《周邦彦传》：“邦彦字美成，钱塘人。疏隽少检，不为州里
推重，而博涉百家之书。元丰初，京师献《汴都赋》万馀
言。神宗异之，命侍臣读于迩英阁，召赴政事堂，自太
学诸生一命为正。居五岁不迁，益尽力于辞章。出教
授庐州，知溧水县，还为国子主簿。哲宗召对，使诵前
赋，除秘书省正字。”

《刘弇传》：“弇字伟明，吉州安福人。儿时警颖，日诵万馀
言。登元丰二年进士第，继中博学宏词科。历官知嘉
州峨眉县，改太学博士。元符中，有事于南郊，弇进《南
郊大礼赋》。哲宗览之动容，以为相如、子云复出，除秘
书省正字。”

《葛胜仲传》：“胜仲，字鲁卿，丹阳人。登绍圣四年进士第，
调杭州司理参军。林希荐试学官及词科俱第一，除
兖州教授，入为太学正。上幸学，多献颂者，胜仲独献
赋。上命中书第其优劣，胜仲为首。”

《姚佑传》：“姚佑，字伯受，湖州长兴人。元丰末，第进士。徽
宗初，除夔州路转运判官。且行，会帝幸禁苑，御弓矢，
佑奏《圣武临射赋》。帝大悦，留为右正言。”

《袁枢传》：“枢字机仲，建安人。幼力学，尝以修身为弓赋
试国子监，周必大、刘珙皆期以远器，试礼部词赋第
一人。”

《洪咨夔传》：“咨夔字舜俞，于潜人。嘉定二年进士，授如
皋主簿，寻试为饶州教授。作《大冶赋》，楼钥赏识之。”
《尹谷传》：“谷字耕叟，潭州长沙人，性刚直庄厉，初处郡
学，士友皆严惮之。宋以词赋取士，季年惟闽浙赋擅
四方，谷与同郡邢天荣、董景舒、欧阳逢泰诸人为赋，
体裁务为典雅，每一篇出，士争学之，由是湘赋与闽
浙”颉颃。

《黄伯思传》：“伯思尝梦孔雀于庭，觉而赋之，词采甚丽。